Näituse korraldajal, Eesti Sukeldujate Klubil, on enda sõnul mitu eesmärki. Kõigepealt soovitakse muidugi pakkuda erilist ning unustamatut kunstielamust tavapäratus keskkonnas: kvaliteetne kunst on toodud näituseruumist välja hoopis ootamatusse ümbrusesse. Teiseks tahetakse inimestele tutvustada sukeldumist kui omanäolist ja rahuldust pakkuvat spordiala. Selleks  korraldatakse igas toimumispaigas kord nädalas proovisukeldumisi, kus soovijad võivad instruktorite abil proovida, kas ja kuidas "päris" sukeldumine tundub. Kaugemad eesmärgid on inimesi sukelduma juhatades kasvatada nende keskkonna- ja ohutusalast teadlikkust. Iga sukelduja teab, et vee all käitutakse külalistena: ei lõhuta, ei segata, ei jäeta rämpsu maha. Ning vähem oluline pole ka ohutuse küsimus. Sukeldumine annab oskuse iseennast vees kontrollida, käituda seal läbimõeldult ja riskivabalt.